Κατερίνα Παπουτσάκη

Πρώτα Χρόνια

Γεννήθηκε στις 25 Ιανουαρίου 1979 στην Αθήνα αλλά κατάγεται από την Σητεία. Έχει έναν μικρότερο αδελφό, το Γιάννη (γενν. 1983). Μετά το σχολείο, φοίτησε στο τμήμα διερμηνείας του Γαλλικού Ινστιτούτου Αθηνών (Institut Français d'Athènes) αλλά δεν ολοκλήρωσε τις σπουδές της, λόγω της ενασχόλησης της με την υποκριτική. Είναι απόφοιτη της δραματικής σχολής «Ίασμος» του Βασίλη Διαμαντόπουλου και έχει επίσης παρακολουθήσει μαθήματα κλασικού τραγουδιού, χορού και μπαλέτου.

Τηλεόραση

Έκανε το τηλεοπτικό της ντεμπούτο το 1999, μέσα από τη σειρά του ΑΝΤ1, "Κωνσταντίνου και Ελένης", όπου είχε κάποιο μικρό ρόλο σε ένα επεισόδιο. Ακολούθησε η συνεργασία της με τον σκηνοθέτη Αδριανό Γεωργαντά για τη σειρά της ΕΤ1, "Ανίσχυρα ψεύδη" (1999-2000). Το 2000, έκανε ένα πέρασμα από τις σειρές "Και οι παντρεμένοι έχουν ψυχή" και "Δεν θα μου κάνετε το σπίτι..." ενώ συνεργάστηκε και με τον Πάνο Κοκκινόπουλο για την αστυνομική σειρά "Κόκκινος Κύκλος", όπου έπαιξε σε εννέα επεισόδια. Για δύο σεζόν (2001-2003) είχε πρωταγωνιστικό ρόλο στη σειρά του Ερρίκου Αναγνωστόπουλου, "Αέρινες Σιωπές".
Τη σεζόν 2003-2004 πρωταγωνίστησε στη σειρά του ALPHA, "Πεθαίνω για σένα", σε σκηνοθεσία Πάνου Κοκκινόπουλου, ενώ ακολούθησε η συμμετοχή της στη σειρά του MEGA, "Η απλή μέθοδος των τριών" (2004-2005) αλλά και τα περάσματα από τις σειρές "Επτά Θανάσιμες Πεθερές" (2004), "Το Κόκκινο Δωμάτιο" (2005), "10η εντολή" (2005-2006). Επίσης, τη σεζόν 2005-2006 είχε πρωταγωνιστικό ρόλο στη σειρά "Επαφή" στο MEGA. Τη σεζόν 2006-2007 πρωταγωνίστησε στη σειρά "Αν μ'αγαπάς", τη σεζόν 2007-2008 στη σειρά "Τα κορίτσια του μπαμπά" και έπειτα στη σειρά "Έχω ένα μυστικό" (2008-2009), υποδυόμενη ουσιαστικά την Αλίκη Βουγιουκλάκη (ο ρόλος ήταν Αλίκη Βασιλάκη), αφού η σειρά είναι βασισμένη στο βιβλίο του Γιάννη Παπαμιχαήλ για τη ζωή της μητέρας του. Αυτός ο ρόλος δέχθηκε διάφορες κριτικές.
Το 2010, εμφανίστηκε στις σειρές "Μίλα μου βρώμικα" (MEGA) και "Ο Πόλεμος των Άστρων" (ΑΝΤ1) ενώ ύστερα έκανε ένα τηλεοπτικό διάλειμμα. Επέστρεψε το 2014, με τη σειρά του ΣΚΑΙ, "Ευτυχίας 22" ενώ ακολούθησε ο πρωταγωνιστικός ρόλος στη σειρά "Εθνική Ελλάδος" του Γιώργου Καπουτζίδη. Το 2016, ήταν μέλος της κριτικής επιτροπής στο ελληνικό show "Your Face Sounds Familiar" ενώ το 2017, είχε πρωταγωνιστικό ρόλο στην σειρά "Παραμύθι...Αλλιώς" του ALPHA.

Θέατρο

Στο θέατρο, έκανε το ντεμπούτο της το 1999 με τη παράσταση "Λαμπηδόνα". Το καλοκαίρι του 2001, έκανε περιοδεία με την παράσταση "Ο Μικρός Ήρωας" ενώ ακολούθησαν οι παραστάσεις "Ιστορία για Ελέφαντες" (2001-2002), "Οι Ηλίθιοι" (2002-2003), "Ο κατά φαντασίαν ασθενής" (καλοκαίρι 2003), "Δεν είμαι εγώ" (2003-2005), "Ένα καπέλο γεμάτο βροχή" (2005-2006, Θέατρο REX), "Εκπαιδεύοντας τη Ρίτα" (καλοκαίρι 2007, Θέατρο Αθηνών), "No Shakespeare, please!" (2009-2010), "Πειρατές" στο Θέατρο VERSUS και "Κεκλεισμένων των θυρών" στο Θέατρο Γιώργος Αρμένης (2010-2011).
Το 2011 συμμετείχε στο μιούζικαλ "Μαρινέλλα, το μιούζικαλ" στο Θέατρο Παλλάς ενώ ακολούθησαν οι παραστάσεις "Δούλες" (2011-2012, Κρατικό Θέατρο Βορείου Ελλάδος), "Απατεώνες & Τζέντλεμεν" (καλοκαίρι 2012, Θέατρο Παλλάς), τα μιούζικαλ "Annie" (2013-2014) και "Nine" (2015-2016), οι παραστάσεις "Ολεάννα" (2016-2017, Θέατρο Olvio), "Υπηρέτης 2 Αφεντάδων" (2017-2018, Θέατρο Άλφα Ιδέα) και "Αναζητώντας τον Αττίκ" (2018, Θέατρο Παλλάς).

Κινηματογράφος

Το ντεμπούτο της στον κινηματογράφο, έγινε επίσης το 1999, μέσα από τη συμμετοχή της στις ταινίες "Μαύρο γάλα" του Νίκου Τριανταφυλλίδη και "Προπατορικό Αμάρτημα" του Δημήτρη Μακρή. Ακολούθησε η κωμωδία "Τρία Πουλάκια Κάθονται" (2003) του Νικόλαου Σπανού και έπειτα η τουρκικής παραγωγής "Ayın Κaranlık Υüzü" το 2005.
Το 2007, πρωταγωνίστησε στην κωμωδία του Νίκου Ζαπατίνα "Το Φιλί Της Ζωής", μια ταινία που έκοψε πάνω από 250.000 εισιτήρια πανελλαδικά μετά από 5 μόλις εβδομάδες προβολής και αποτέλεσε επιτυχία της χρονιάς. Το 2009, πρωταγωνίστησε στην ταινία του Στράτου Μαρκίδη, "I love Καρδίτσα", η οποία γνώρισε επίσης μεγάλη επιτυχία. Το 2011 πρωταγωνίστησε στην ταινία "Το Έτερον Ήμισυ" μαζί με τους Κρατερό Κατσούλη, Δάφνη Λαμπρόγιαννη και Βλαδίμηρο Κυριακίδη. Για χάρη της ταινίας αυτής ερμήνευσε το τραγούδι "Το άλλο μου μισό" μαζί με το συγκρότημα C:Real. Τελευταία, μέχρι τώρα, δουλειά στον κινηματογράφο, είναι η ταινία "Λάρισα Εμπιστευτικό" του Στράτου Μαρκίδη, παραγωγής 2012.

Προσωπική ζωή

Στις αρχές του 2012 ξεκίνησε τη σχέση της με τον επιχειρηματία Παναγιώτη Πιλαφά και μερικούς μήνες αργότερα, στις 28 Αυγούστου, παντρεύτηκαν στη Δονούσα.
Έχουν αποκτήσει μαζί δύο γιους, τον Μάξιμο (γενν. 3 Μαίου 2013) και τον Κίμωνα (γενν. 4 Μαρτίου 2019).